amanoisuno/poet huggingface dataset:
夏秀才江居五題 醉經庵 文同
垂茅緝爲庵，有類穹廬形。之人伏其中，日醉乎群經。世俗安爾知，但謂長不醒。寄此語二豪，渠非彼劉伶。
寄題杭州通判胡學士官居詩四首 鳳咮堂 文同
胡侯外補來錢塘，所居之山名鳳凰。不知元本發何處，蛇頸魚尾盤高岡。婆娑欲下大江飲，萬里一息頭低昂。誰將浮圖壓兩翅，直使帖地不得翔。前人眼俗不知顧，會有賢者來形相。憐汝困欲共汝語，故近汝咮營斯堂。起居飲食不離上，外孰有耳聽琅琅。應云汝德未衰在，旦暮可起鳴朝陽。
寄題杭州通判胡學士官居詩四首 濺玉齋 文同
石林犖犖森座隅，激水注射成飛渠。寒音琤然落環珮，爽氣颯爾生庭除。主人清標自可敵，底處勝概爲能如。想君不欲時暫去，其餘滿案堆文書。
寄題杭州通判胡學士官居詩四首 方庵 文同
衆人庵盡圓，君庵獨云方。君雖樂其中，無乃太異常。勸君刓其角，使稱著月床。自然制度穩，名號亦可詳。東西南北不足辨，左右前後誰能防。願君見聽便如此，鼠蝎四面人恐傷。
寄題杭州通判胡學士官居詩四首 月岩齋 文同
月爲太陰精，石亦月之類。月常寄孕於石中，事理如此何足異。天地始分判，日月各一物。既名物乃入形器，安有形器不消沒。况此日與月，曉夜東西走。珠流璧轉無暫停，豈與天地同長久。其爲勞苦世共知，惟是月有生死時。既然須常換新者，人但不見神所爲。日須天上生，月必地中産。君不見虢州朱陽縣之山谷間，纔成未就知何限。石有不才者，往往其卵毈。靈媼棄置不復惜，任人取去爲珍玩。佳者留之待天取，藏滿庫樓千萬許。彥瞻博物天下稱更無，定不以予之說爲寱語。予恐世人不知嵩丘岩洞中，中有八萬二千修月戶。其人所食盡玉屑，昔有王生見之滿襆提斤斧。應是當年靈鷲山，直自天竺飛落西湖前。其上有石妊月月已滿，此人朅來就彼剜剔歸上天。所以此石拆𠠦不復合，至今神胞所附之處其痕圓。拋擲道傍凡幾歲，風刷雨淋塵土穢。子平一見初動心，輦致東齋自摩洗。更選他山相擁列，就中獨爾一峰最奇絕。每至瑶魄流光下照時，玉柱橫欹無少缺。子平謂我同所嗜，萬里書之特相寄。邀我爲詩我豈能，窗前累日臨空紙。遥想岩前寶穴通，玉蟾從此去無蹤。請君爲我細書字於側，名爲月母峰。
寄員文饒屯田 文同
英英文饒江漢士，何者天教喪眸子。用心專一性轉明，無所不知餘兩耳。能爲樂府勝張籍，暗誦史書過杜顗。棄官新自荆渚歸，萬里逆風衝峽水。峨峨全家載巨艑，坐卧吟詩滿千紙。自言從此生事足，可了芋栗及麻枲。數椽舊屋蔽風雨，一榻蕭然容隠几。丘明國語浩如雲，子夏門人紛若蟻。向人問口誇舌在，道義文章吾豈已。自知俗事無所觀，便落雙睛君亦喜。
奉送少訥還青神 文同
濕雲堆空洩淫雨，日與三嵎氣相軋。春陽沈伏不得動，萬木屈蘗草藏茁。叢岡複嶺誰敢度，旦暮寒鷄叫泥滑。少訥胡爲犯此苦，特念我困來省察。延之累日對佳話，如侍大饗聽椌楬。彥瞻弟兄別已久，使我心胸昏莫刮。天將少訥愈我病，次第爲取蹊茅拔。長編巨軸寫治亂，筆墨揮灑何橫猾。詞章直如子長健，辯論不比仲連黠。我慚無琴類師曠，鶴誤銜珠投二八。酌泉煮蔬共家饌，敢用俗禮費烹殺。少訥忽爾道其去，歸轅在途不可揠。此懷作惡定數日，憒憒已覺漸磨戛。欲留少訥意無盡，更爲逡巡柅西轄。
送無演歸成都 文同
曾讀契嵩輔教編，浮屠氏有不可忽。後於京師識懷璉，彼上人者尤奇倔。余嘗從容問其友，璉復爲余道居訥。是三大士才過人，所畜豈肯吾儒屈。文章汪洋道義富，不止區區事其佛。余思此等更誰似，蜀有人焉頗超越。成都敏行字無演，所謂萬星中一月。想嵩璉訥見須避，不爾往往被呵咄。通禪曉律兩無礙，前會定預耆闍崛。群經列史固汗漫，獨泛其深仍出沒。外之所精者書畫，不問不語常若吃。計其夏臘殊未幾，在大衆中誠突兀。余守陵陽至窮陋，雨浸一春泥汩汩。英磎磽磝磴道嶮，行客欷歔上崷崒。無演衝冒獨不顧，來款余門手持謁。呼之使前見已喜，相貌圓滿藏神骨。清譚坐久愈飄灑，頓遣塵襟落如拂。新詩古文覽嘉貺，氣格俊健凌霜鶻。觀其衮衮出論議，收斂便可與簪笏。試將邀之使從仕，笑指此頂安更髪。日招與語自無厭，何乃告去苦倉卒。西城曉日照高嶺，倒搭乾陀入深樾。師歸常宜見嘉祐，此老心中已無物。好音相與頻寄惠，余在空山正伊鬰。
閻君見示岷山賦因爲小詩謝之 文同
大岷西南鎮，岩壑天下秀。厥初造此者，以作神仙囿。相如子雲沒，李杜繼其後。欲賦俱未敢，於詞怯輕構。閻君通方士，才力誰可鬥。驅聯入健筆，萬狀無一漏。駸駸語趫勁，駿馬雜馳驟。太華楊已拙，天台孫亦謬。示余讀數過，驚聳肩縮脰。勉爲成短章，聊酬君意厚。
閻生談黄庭 文同
茫茫誦靈文，誰爲抉久瞽。不能辨三一，豈復更知五。方迷得真指，忽悟有奇睹。自此日相親，赤龍交黑虎。
送范堯夫 文同
遝遝走閭巷，都人起中宵。相擁候府門，惟恐失此朝。盡言來送公，車馬城北橋。橋邊脂轄亭，大尹此相邀。歌管盛宴集，簪裾合群僚。四座酒既行，相顧魂已銷。亭前有楊柳，秋風減長條。折以持贈公，莫厭霜葉凋。節物雖謂晚，比春情更饒。遞起勸公飲，雙呼金翠翹。豈徒要公醉，恐公遽乘軺。借問何爾爲，重公若瓊瑶。美質未省變，與人存久要。既莫不可留，征衫遂飄飄。鳴騶過昇遷，群甿鬧如蜩。感公來二年，免我於無聊。今公舍我去，何由借諸朝。願君富且貴，壽命等松喬。直似先令公，巍巍佐唐堯。涕淚逐公行，不憚公更遥。公誠上下通，和如奏笙簫。所以得如此，人情不相遼。嗟同繆與公，一時赴弓招。于今二十年，不見有所超。前日荷君相，與印垂之腰。使歸守山郡，藏伏甘寂寥。聞公將治行，乃心日夜摇。恨不能送公，俯首類酸痟。徒爲送公詩，有如草蟲喓。强勉寫之去，憂來立危譙。
推官惠李庶子鄂州篆字 文同
天下有奇篆，陽冰書鄂州。異獸呀五口，狂咬掉三頭。磥砢玻璃碗，詰屈珊瑚鈎。愧無希世寶，何以爲子酬。
和提刑度支王店鷄詩 文同
王店有郵吏，養鷄殊可笑。昂然處高襟，不肯以時嘂。官有宿此者，西征待初曉。鷄竟不一鳴，問吏吏已告。云此最荒絕，左右悉蓬蓼。狐狸占爲宅，恣橫不可道。前此三四鷄，一一遭其暴。尋聲即知處，盡獲爪牙弔。自後始得此，其若有人教。東方或未明，群醜尚騰趠。此鷄但鉗結，直伺太陽耀。雖然謂失旦，似得保身要。官曰此何用，不然則宜糶。不見不鳴雁，先死蓋自召。天下已明白，豈假更喧鬧。徒爾費稻粱，曾莫知所報。吏云官言是，且願勿嘲誚。知是本在人，此物何足校。
送李道士 文同
先生若孤雲，兩在隆山見。清標瘦彌聳，秀骨老愈健。高談吐深詣，大句寫精鍊。忽起憶鵝池，肏飛石泉濺。
送韓山人 文同
昌黎山人抱藜杖，三度訪我於三隅。端然入座更誰顧，談辯衮衮如流珠。靈丹嘗凝日月鼎，至寶自産乾坤爐。要行撇起不可逐，安得雙舄爲飛鳬。
二年陵陽不見中秋月 文同
陵陽亂山中，陰雺日夕發。晴光尚希見，况復求夜月。二年逢中秋，曾不識皎潔。烟雲爾何事，常此作蓬勃。纔令薄中明，已遣濃處沒。群邪利幽暗，左右覺窸窣。清光若蒙蔽，誰爲我磨拂。庭下倚高株，露華霑鬢髪。
夜聲 文同
秋風動衰草，摵摵響夜月。其下有鳴蛩，到曉啼不歇。乃知摇落時，衆籟自感發。安得苦吟人，不能爲一吷。
送棋僧惟照 文同
學成九章開方訣，誦得一行乘除詩。自然天性曉絕藝，可敵國手應吾師。窗前橫榻擁爐處，門外大雪壓屋時。獨翻舊局辨錯著，冷笑古人心許誰。
送喻介夫 文同
介夫陵陽奇男子，節義素爲人所談。身長七尺氣萬丈，自謂流落誰能甘。去將舊學中新格，坐取高第如手探。明年西歸有光耀，且請爲我來山南。
飛泉山寺 文同
東城兀高峰，爽氣浮翠微。霞光射巖壁，中有寒泉飛。上方金仙家，煌煌啟雙扉。欄干出雲表，目可了四圍。我來久不下，幡影移斜暉。風吹月中桂，天香滿人衣。遠渚鳬雁落，前嶺牛羊歸。尚此戀幽勝，不能手聊揮。
山雨 文同
山雨灑春城，潗潗聲頗急。窗下讀書人，橫編揭陰濕。高鳶餓獨叫，遠燕寒雙入。南園有桃杏，盡抱群梢泣。
送牟太素山人 文同
山人高迹若孤雲，聊問太虛求所止。昨因隨風起西北，翩然遠墮三隅裏。攬之不住瞥爾去，瞬息誰知幾千里。東遊必定遇鴻濛，請問無爲最深旨。
送龐中秀才 文同
曼倩學精知蜥蜴，公明術妙識蜘蛛。臨邛復有龐成叔，萬事先將入卦圖。
遣興效樂天 文同
君莫學楊虞卿奉李宗閔，宗閔權勢豈能久。君莫學劉栖楚附李逢吉，逢吉祿位寧長守。雖然一時身暫好，其奈千古名常醜。丈夫讀書要知道，所信不篤被其誘。大張富貴作羅網，愚者紛紛以身就。左纏右繞不可脫，誅竄還當逐其後。君不見虞卿須遇李固言，君不見栖楚終遭韋處厚。一朝摧折靈氣盡，龍如蛇兮虎如狗。勸君聖賢術內好潛心，勸君邪佞黨中休入手。豈不知潞州處士田佐時，喚與美官嫌不受。
遣興三首  其一 文同
惻惻抱伊鬰，試此登嶕嶢。陰風吹繁雲，黯黯蒙泰霄。關河眇無際，節物何蕭蕭。過雁安所之，驚哀翻泬寥。幽懷漭如失，隨此群草凋。嗟予生胡爲，迹玷明盛朝。服職詎云補，赧然綴群寮。感此四序遷，一昏復一朝。寒霜入兩鬢，漸積不肯消。良辰乖所遇，慨嘆心魂飄。賤稟迂且介，於時信無庸。欲適閡所之，此道當何從。富貴諒非有，僻陋知可容。豈不愧上恩，耗此釜與鍾。昨歸得此州，滿眼皆亂峰。事物固瑣碎，敢茲任頑慵。報國祇自明，惟神諜其胸。
遣興三首  其二 文同
少小事編簡，淵源極沿洄。不自測其深，津涯信悠哉。既長務修省，日以德義培。一簣敢中畫，期之至崔嵬。振纓仕明庭，鴛鷺忝遊陪。蹇修無嗣者，誰可吾與媒。吐艷落晚春，蔫然抱枯荄。因人寔自耻，寂寞余敢哀。何當清泠泉，襟裾濯氛埃。故山有松菊，待賦歸去來。
遣興三首  其三 文同
連陰不肯解，山霧嘗霏霏。積潤日已滋，厭浥沾人衣。展轉厭早起，隔窗問晴暉。幸聞太陽出，身體輕欲飛。
中秋夜坐遣興 文同
素紈不摇風滿襟，露氣中夜寒相侵。予懷浩然杳莫寄，伴月直到青天心。
臨闤閣 文同
絕壑迎朱檻，高林拂畫楹。卷簾千嶂遠，入座一川平。蜺綵緣雲斷，霞光射水明。不須誇曠望，爲語謝宣城。
野逕 文同
山圃饒秋色，林亭近晚晴。禽蟲依月令，藥草带人名。排石鋪衣坐，看雲緩带行。官閑惟此樂，與世欲無營。
寒蜩 文同
山月滿地流金波，寒蜩向秋鳴更多。大都時節使如此，止爾不得將奈何。
辛亥孟秋戊子有虹下天繞飛泉山入東谷飲古井良久去作大雨咄之以詩 文同
長虹落天帔，萬丈截群嶺。蟠身下深谷，俯首飲古井。居人莫之指，况復敢引領。幡然繞空去，雲霧變俄頃。乾坤爲之黑，噴雨極暴猛。崩流匯溝瀾，巨漲沒四境。民田一漂蕩，多稼不可省。此物蓋蟲類，聞亦具頭頸。淫沴之所生，詩傳載爲眚。朝西暮東出，輒與日對影。夫何此凶孽，得使乘時逞。高風掃寥廓，一帚昏穢凈。煌煌太陽起，隙穴被光景。群陰逐海內，此物應遠屏。
寄何首烏丸與友人 文同
此草有奇效，嘗聞於習之。陵陽亦舊産，其地尤所宜。翠蔓走岩壁，芳叢蔚參差。下有根如拳，赤白相雄雌。斸之高秋後，氣味乃不虧。斷以苦竹刀，蒸曝凡九爲。夾羅下香屑，石密相和治。入臼杵萬過，盈盤走纍纍。日進豈厭屢，初若無所滋。漸久覺膚革，鮮潤如凝脂。既已鬚髪換，白者無一絲。耳目固聰明，步履欲走馳。十年親友別，忽見皆生疑。問胡得爾術，容貌曾莫衰。爲之講靈苗，不爲世俗知。蓋以多見賤，蓬藋同一虧。君如聽予服，此語不敢欺。勿信柳子厚，但誇仙靈脾。
霜柏亭試墨 文同
山風吹早晴，裌服覺微凜。烟雲有佳尚，竹石得幽稟。閑窗覆舊局，晚閣試新品。幾欲賦郊居，奇詞未如沈。
閱史感事 文同
世間諸味已全疏，惟愛縑緗似蠹魚。名霸者來爲御史，姓關人去作尚書。晉師嘿嘿曾何害，楚客昂昂只自如。安得漢陰歸抱甕，滿園青甲灌新蔬。
富春山人爲予道其所獲石於江中者狀甚怪偉欲予作詩言若可得持歸刻其上當相與傳無窮余夜坐平雲閣是時山月清凜啼蟲正苦余因此景物索筆硯爲山人賦之 文同
奇礓巑岏倚秋江，俗眼過幾多所忽。風霜鍛鍊愈堅重，怒浪噴激不可沒。富春山人好尚古，見此便以作吾物。鎸鑱牽挽置庭下，犀角鯨牙蛟蜃骨。精金凝滑露筋膂，老玉磥砢開竅窟。狂螭奔拏勢夭矯，猛兕摶生氣蓬勃。山人誇我謂如此，欲我詩之慚拙訥。何當走到山人家，撫月摩烟觀突兀。
平雲閣偶作 文同
陵陽郡事全稀少，懶守長贏半日閑。晚後須來上高閣，就中無厭是雲山。
聞陳山人定命丹成試以詩乞 文同
水火相交養大還，已聞神汞滿爐乾。彘肪穀漆尋常得，敢服靈丹二萬丸。
厭蟲 文同
月出松塢明，露下蓮塘清。今宵好風色，獨繞林下行。百蟲爾胡爲，嘖嘖饒秋聲。求靜不能得，我詩何由成。
新晴山月 文同
高松漏疏月，落影如畫地。徘徊愛其下，及久不能寐。怯風池荷卷，病雨山果墜。誰伴予苦吟，滿林啼絡緯。
送堯夫二章  其一 文同
有志深沉定，無心出處同。廟堂應爲國，臺省復還公。肖似家聲重，端方士論雄。上如留左右，風采壯朝中。
送堯夫二章  其二 文同
欲與民爲利，先求正所妨。紛更初下議，旁午遂交章。不爾毛安傅，其如體自傷。西南餘弊在，歸爲對明光。
秋日田家 文同
淘漉溝源築野塘，滿坡烟草卧牛羊。今年且喜輸官辦，豆莢繁多粟穗長。
和吳龍圖韵五首 二色芙蓉 文同
蜀國芙蓉名二色，重陽前後始盈枝。畫調粉筆分妝處，繡引紅針間刺時。落晚自憐窺露沼，忍寒誰念倚霜籬。主人日有西園客，得爾方於勸酒宜。
和吳龍圖韵五首 洗竹 文同
斤斧從來到此稀，爲撩疏密繞藩籬。已繁不用饒新笋，縱礙何妨惜舊枝。風外清音聞曲閣，月中寒影下方池。想公日在琅玕徑，正是棠陰訟少時。
和吳龍圖韵五首 明堂肆赦不得預觀感而成詩 文同
季秋陽館事嚴禋，能饗洪惟上至仁。游廟衣冠參帝坐，侍祠簪佩儼星辰。歡聲被宇和於律，協氣流天藹若春。即見陪鑾千萬祀，豈長如此在遐垠。
和吳龍圖韵五首 經史閣 文同
自持金節此爲州，小善何嘗不見收。更起麗譙連石室，盛藏縑帙擬蓬丘。師延舊德皆高誼，士集他邦盡久留。當念河南嚮儒意，莫教弦誦少時休。
和吳龍圖韵五首 有懷致政景仁侍郎 文同
一生名籍占風流，爲識莊環可自由。几杖未銷容早退，廟堂將近肯中休。有人把酒思高節，何處揮毫詠素秋。故國岷峨最佳絕，幾時歸伴赤松游。
吳公惠酒因謝 文同
山城物色正嚴冬，梅放長梢露小紅。破萼未深聊敵雪，收香不密任隨風。盡教插滿金釵上，休管吹殘玉笛中。須至開筵召佳客，爲公連夜賞郫筒。
登陵陽雲山閣寄上吳尹 文同
雲山高閣倚危牆，晚意無窮在渺茫。極望不知雲幾許，滿空惟見雁交相。與誰把酒邀明月，獨自吟詩到夕陽。因念平臺有佳興，鄒生枚叟奉梁王。
和寄白聖均 文同
年來雙鬢已絲絲，頭角低摧羽翼垂。無命不窮常自笑，有謀皆拙敢求知。榮途謾說居三館，僻郡還甘守一麾。頼是山城好風物，不能逢子共吟詩。
和提刑郎中閱兵之什 文同
曉營金革列周遭，大纛長牙擁帳高。虎豹用韜傳妙略，龍蛇供陣役群豪。言初撫處如蕭纊，恩盡均時若楚醪。敢謂施行剪諸盜，亡之纔比一牛毛。
晚坐山亭口占 文同
嶺上生來月似磨，岩前斷去雲如削。遥聞褐吏叩高林，應是雷公催采藥。
送王晦叔 文同
豈無舊德爲清望，亦有彊親在要流。班簿至今纔博士，郡書猶自許諸侯。貧甘遠宦冰盈腹，老憶高堂雪滿頭。不恃交期便求去，趁歸春圃奉蘭羞。
重送  其一 文同
一生自守至如此，惟道外皆非所親。顧己通塞盡有命，是身可忍求因人。
重送  其二 文同
燕尾歸艎正穩，鴨頭春水方深。不得同摇楚棹，與君齊到山陰。
登山亭 文同
登臨平楚外，徙倚夕陽間。歸鳥亂飛葉，暮雲凝遠山。行知筋力倦，愁欲鬢毛斑。坐久成搔首，疏慵好强顔。
文領相仍意慮煩濁聊携野策獨訪山園因睹霜柏亭殘梅憶公向時有詩酒之惠感物成詩繕寫拜呈知府龍圖諫議吳公 文同
昨日梅開飲公酒，今朝梅謝念公詩。眼前光景急如水，案上簿書棼若絲。且試輟忙來此地，可憐遺恨滿殘枝。西園想已成青實，敢問調羹去幾時。
依韵和張推官元夕 文同
山郡上元榮樂事，大開金地作遨場。烟雲向曉誰教霽，燈燭乘春自有香。紫陌熒煌隨步遠，綵棚佳麗鬥眉長。遊人莫惜酬高直，買取銀蟾一寸光。
小閣戲書 文同
閑揭新刊集，時裝舊窨香。還如到茂灌，無物在床旁。
伐枯株 文同
層崖垂空石壁牢，上有大木百丈高。古荔全身裹鐵甲，頑薑滿腹鋪金毛。空根老蟒露擁腫，曲枿怪𪀢爭呼嗥。一朝壯士揮巨斧，無限隨死蓬與蒿。
可笑口號  其一 文同
可笑庭前小兒女，栽盆貯水種浮萍。不知何處聞人說，一夜一根生七莖。
可笑口號  其二 文同
可笑陵陽太守家，閑無一事只栽花。已開漸落并纔發，長作亭中五色霞。
可笑口號  其三 文同
可笑此公何太惑，讀書寫字到三更。也知學得終無用，自肯辛勤比後生。
可笑口號  其四 文同
可笑生平事迂闊，向人不肯强云云。到頭官職難遷轉，一似城南蕭次君。
可笑口號  其五 文同
可笑爲官太徼幸，養愚藏拙在深山。君看處置繁難者，日夜經營心不閑。
可笑口號  其六 文同
可笑兒孫亦滿眼，朝朝庭下立參差。謂言飽讀詩書去，憔悴如翁亦好爲。
可笑口號  其七 文同
可笑山州爲刺史，寂寥都不似川城。若無書籍兼圖畫，便不教人白髪生。
近日 文同
近日簿書全簡少，吏人惟趁兩衙休。歸來便只尋冠屨，遶遍林亭山上頭。
送知府吳龍圖 文同
國初已來治蜀者，處置盡自乖崖公。當時奏使便宜敕，不與天下州府同。行之已及八十載，姦宄消伏誰之功。因循至此漸抏敝，有未曉者時相攻。鞭笞小罪亦檢察，不許略出常科中。下民知之頗不懼，州縣往往藏群凶。側身斂足未動者，實以累朝恩澤隆。公之初來蜀人喜，慈愛舊熟民情通。衆心歡然耻犯法，捄藥浮薄歸醇醲。盡將約束付僚吏，興起學校還文翁。二年美化極沾洽，遠近循服如偃風。上將歸公問誰代，當使間作如笙鏞。遂求元老得青社，其人廊廟之宗工。往年鎮撫有異績，大旆再遣來於東。公今與之合符去，到必奉詔參夔龍。大資舊德固無慮，剖判自出其心胸。所憂厥後嗣之者，忠定良法還如空。養頑活狡作淵藪，不免剪殄煩興戎。同之憤懣久填臆，言賤不得通九重。願公上殿起居罷，第一用此聞宸聰。
送通判喻郎中 文同
前年爲郡得陵時，不謂其州陋如此。蕭條官宇岩嶺上，零落民家坑谷裏。西城初入已可厭，竊謂豈堪余所止。幸逢之彥倅郡事，日月漸深殊可喜。予之所稟至迂謬，君亦恬然尤自委。每來聚議一朝罷，各去掩門歸隠几。雖然有時亦爲會，此事可知誰得已。酒肴粗糲妓樂可，况復譊譊滿公使。惟於試茶并看畫，以此過從不知幾。幕中有客乃佳士，愛遣高談聽亹亹。如斯共處五百日，索寞情懷未嘗起。君今官滿忽先去，撩動予愁安可柅。英溪長亭一揮手，自此吳蜀五千里。謂言川江會北固，中亦有船多上水。願君因出到金山，遇此莫忘批紙尾。
送通判喻郎中  其一 文同
晴霞照西城，漠漠卷宿霧。高空繚危磴，此乃君去路。吳蜀向萬里，上馬初一步。莫言道途遠，况已嗟久寓。今茲有行色，便可到北固。長亭聊把手，幾日更逢遇。不敢醉君酒，君意實急遽。惟是送君心，相隨亦東騖。
送通判喻郎中  其二 文同
群居五百日，日日如初見。一日忽遠別，能不成愴戀。人生三萬日，光景若激箭。何苦於其間，喜慍費顔面。茲緣勝心在，胸內每交戰。既欲多上人，計校須自衒。於事固無補，在己亦非便。仕路繁此徒，可謂丈夫賤。愛君性渾厚，殊不與時變。相共爲此州，敢說皆盡善。何嘗分彼此，惟務乃職辦。所以將二年，無有長短辨。爲人倘如此，所至復何患。官滿去還臺，豈能忘眷眷。陽關調雖苦，且盡西城宴。問君到京國，幾月方下汴。予亦想是時，移守至梁甸。佳音幸見及，西南足郵傳。
山城秋日野望感事書懷詩五章呈吳龍圖  其一 文同
原隰蕭條草木衰，倚風渾類楚人悲。便成孤憤終何事，且寄遥懷對此時。千里暝陰雲杳靄，一川寒影雁參差。登臨自不宜羈旅，更敢憑高賸作詩。
山城秋日野望感事書懷詩五章呈吳龍圖  其二 文同
已是秋陰更夕曛，亂山高下起寒雲。危樓願見客何處，遠笛不知人厭聞。身外流年波渺渺，眼前生事葉紛紛。此愁萬斛誰量得，直爲重拈庾信文。
山城秋日野望感事書懷詩五章呈吳龍圖  其三 文同
才力雖難敵楚騷，賦詩常亦在秋多。自然野思元無限，不爾閑愁可奈何。要路故人皆廢忘，偏州佳客少經過。明時且爲貪榮祿，豈學湘纍便九歌。
山城秋日野望感事書懷詩五章呈吳龍圖  其四 文同
岩谷雨餘生晚烟，高城危閣坐蕭然。側身仕路本誰使，回首家山空自憐。遠信斷來從過雁，苦吟多後敵鳴蟬。郡齋有客唯莊叟，常與高譚內外篇。
山城秋日野望感事書懷詩五章呈吳龍圖  其五 文同
早是蓬山預校讎，起居常赴殿東頭。鵷鸞擁陛聯簪笏，日月開天拜冕旒。一出光陰銷遠郡，兩形篇什詠清秋。有人更在楊莊上，文似相如肯見休。
東丘老人 文同
東丘老人眉有毫，皮肉光潤牙齒牢。自云新年九十九，鬚髪白者無一毛。問之吾術本無有，咽津納息徒嘈嘈。莫將元氣佐喜怒，自然所得春秋高。吾嘗行之五十載，此事至易曾不勞。飲之以酒謝使去，手足輕利如猿猱。嘗聞唐人柳公度，八十許歲精力豪。其言與人亦如此，老人無乃斯人曹。
送堅甫同年  其一 文同
堅甫神太清，不謂久流落。別來二十載，論議轉深博。其中富所有，種道以文穫。鋪張講治亂，破若勁弩彍。衆人誚青衫，可笑俗眼薄。蘭筋隠瘦骨，垂耳受羈絡。拳攣喙拄地，過者無伯樂。去蜀持底歸，雄藁滿壞橐。朝辭玉壘關，暮上石柜閣。知子者云誰，獨我懷抱惡。
送堅甫同年  其二 文同
得數常奇懶下籌，肯來荒徼治纍囚。三年笑別浙江遠，萬里吟歸岷嶺秋。趙壹囊空常骯髒，虞卿書就愈窮愁。跖香回臭都休問，未有林泉且宦游。
送堅甫同年  其三 文同
春深行劍棧，羨子此時歸。照日江浮馬，迎風花聚衣。下程家累省，對景俗題稀。若遇西來客，書言不可違。
送堅甫同年  其四 文同
春風吹雪滿西窗，此夜無人對酒缸。若到杭州見蘇子，爲言常夢過松江。
送堅甫同年  其五 文同
華亭有珍禽，毛豐而骨細。他日上隋渠，爲我致清唳。
送李道士歸 文同
先生狀貌古，瘦健若老鶴。秋風唳清霄，寒響滿寥廓。一腹冰雪詞，勿爲俗人作。便可住鵝池，乾死守岩壑。
師厚還朝 文同
聞公之名三十年，常恨與公不相值。豈期今乃出門下，每一見公心自醉。詞章豪蕩已難敵，辨論注射尤可畏。諮詢故事要蔣乂，講正大體須賈誼。荆山拾玉抵乾鵲，虞坂裝鹽壓良驥。用人最忌非所宜，願莫使公嗟俗吏。
牽牛織女 文同
桂陽有仙人，姓成名武丁。胡爲墮人世，人惟識其形。一日語其弟，吾將返青冥。乃曰此七夕，上天呼群靈。織女欲渡河，暫詣牽牛星。諸仙盡還宮，天路羅雲軿。吾亦向祈召，當往不得停。弟問何時還，答云三千齡。明日失丁在，恍惚迷所經。後世凡此節，兒女喧家庭。縱橫具鍼縷，花果排甘馨。貪巧但云得，欲寐曾莫寧。俗尚每怪妄，吾言誰見聽。
金鳳花 文同
花有金鳳爲小叢，秋色已深方盛發。英英秀質實具體，文采爛然無少缺。纖莖翩翩翠影動，紅白紛亂如點纈。誰云脆弱易飄墮，自卵至翼亦數月。美人形相欲摹畫，巧不得施暫自拙。鋪茸剪綵轉難似，只把長條恣穿結。眼前草木盡零落，憐爾開於此時節。常疑一如小兒花，性命所繫不忍折。君不見昨夜雨，今朝風，一隊驚飛返丹穴。
亭前高柏 文同
石田磽磽地力燥，誰種雙柏已高大。長材夭矯堪巨棟，老頂縈紆若層蓋。雪下孔翠寒不起，風中笙簧清可愛。菟絲幸好求女蘿，莫倚纖柔欲無頼。
凌霄附柏 文同
古柏蒼蒼高入雲，凌霄萬朵擁其身。有如巨君染須髪，新娶杜陵佳麗人。
謝黄森惠詩并草書 文同
南䣢黄夫子，生平氣凜然。吟詩舊有癖，寫字近方顛。可惜空山老，須爲後世傳。蘭溪修禊否，願續永和年。
東齋悶書 文同
讀書已無效，何用轉勞苦。閑齋幸無事，日共古人語。古人議論好，善惡皆有補。舍此欲奚爲，惟應睡滿午。
寒食感事呈同官 文同
三月八日值寒食，陰霾蔽空不肯收。北園花木殊未動，到處哭雨惟鳴鳩。吾曹可憐愛薄宦，甘此寂寞來山州。酒肴有無更莫問，逢遇相與清談休。
惜杏 文同
北園山杏皆高株，新枝放花如點酥。早來其間有啼鳥，兒女盡識名提壺。急教取酒對之飲，滿頭亂插紅模糊。可憐後日再來此，定見隨風如錦鋪。
讀蔣都官畫像記 文同
聞昔妖氛滿巴蜀，所臨州縣偃如風。其城陷者盡從賊，以義死之惟有公。節與岷山高莫敵，名隨皁水注無窮。蘭臺秉筆今誰氏，舍此何由壯史功。
題黎公照序訓堂 文同
常愛三峨臨古郡，君之別業在其城。近營大第當高處，更起新堂立美名。滿外江山皆秀絕，入中文史自縱橫。如何置得烏尤住，相與談經過此生。
朝陽亭 文同
峨峨乎守居，已與前峰對。朝陽乃危榭，更在守居外。烟雲一川滿，林麓三山會。近檻有胡床，無忘傲公退。
觀風閣 文同
危閣覆高林，晚步聊徙倚。東南兩峰斷，空闊見萬里。茫茫落霞外，苒苒孤烟裏。忽暗識歸雲，乍明知積水。風從半天下，月向平地起。夜久殊未還，峨冠露盈几。
山池 文同
偪側蒼苔地，𠇗邪白石池。數枝紅菡萏，幾尺碧漣漪。魚鱉爭香餌，兒童簇釣絲。愛來芳蔭下，每日日西時。
憶西湖舊游 文同
西湖晴碧晚溶溶，與客常來坐好風。記得有人歌小玉，月明猶在畫船中。
再送師厚 文同
久使西南此召還，鹿頭東去漸雲山。莫嫌策馬經燒棧，正好題詩到散關。財利文書猶絡繹，邊防田地已朱殷。奇謀不吐將何用，况是歸臨咫尺顔。
平雲閣觀雨 文同
黑雲漆天雷破地，風卷雷射雨傾瀉。噴崖倒壑恣頹蕩，咫尺不可辨牛馬。鷄豚已見逐高浪，禾稻應須沒平野。莫言魚鱉走堂厨，且看泥沙漫屋瓦。
不雨 文同
陵陽官居遇久旱，發喘渾如起新病。已驚赤日晨可畏，更恨炎風午尤盛。徒嗟禾黍盡焦落，無奈蠅虻轉豪橫。安得神龍駕九霄，大霔滿傾如倒井。
久雨 文同
寒鳩劬劬屋上鳴，欲使此雨何時晴。山中有客抱幽鬰，日日起望東方明。今朝晚霞發光焰，喜極再拜當西楹。須臾雲陰又蒙沒，遣我涕淚流沾纓。
山園 文同
久雨無所適，新晴步山園。西風滿高林，敗葉驚已翻。時節急如此，世事安可論。夜歸燈下吟，寒蟲伴幽喧。
石泉 文同
儼儼聳石壁，拆穴中流泉。斷崖散激激，曲竇藏涓涓。蓄潤活古蘚，烝虛發晴烟。時懷一勺惠，使我心泠然。
史少訥見許江豚未得以詩戲 文同
霜重水落岸有冰，江豚乘寒弄晴日。摇波拍浪乍群起，尾厚喙長鬐鬣赤。魚人清曉橫巨舟，一舉大網凡數頭。想君盤筯已厭足，何不略遣來陵州。
北園梨花 文同
寒食北園春已深，梨花滿枝雪圍遍。清香每向風外得，秀艷應難月中見。苦嫌桃李共妖冶，多謝松篁相葱蒨。黄鸝紫燕莫過從，時有一聲拖白練。
華山  其一 文同
岩頭漠漠衛卿雲，谷口紛紛張楷霧。安得鈎梯上石龜，欲看明星洗頭處。
華山  其二 文同
石蓮峨峨橫紫霄，中瀉萬丈銀河水。安得大箭長八尺，欲與天神博於此。
黄崖洞 文同
黄崖大洞埋古雲，入去所履平如席。其中玉髓盡可餐，只恐歸來變爲石。
師魯推官惠甘蔗戲謝 文同
滿節甘滋滲齒寒，醍醐誰與釀琅玕。不知佳境何時入，試似前人取倒餐。
寄呈溫江安寺丞 文同
高崖古驛荒凉甚，過客何嘗住久之。獨有門邊君寫處，每來無不讀多時。
嘲任昉 文同
幸自文章亦可憐，不消一事已爲賢。何如却逐蟲兒去，忍耻更來王亮前。
袁術 文同
四代司空倚世勞，可嗟不肖事姦豪。妄云名字與讖合，直欲起應當塗高。
偶成 文同
僻陋爲州耻不才，偃然空見兩星回。祇應歸舉謠言日，三府諸君口盡枚。
即事 文同
公禮欲下格，具觀人所存。須知范孟博，豈肯伏陳蕃。
薄命女 文同
夭夭東鄰姝，艷色如春柔。去嫁不得偶，羅衣空自羞。輕埃掩菱花，不分鉛華休。回首視庸奴，寂寞還卷收。
子平寄惠希夷陳先生服唐福山藥方因戲作雜言謝之 文同
蜀江之東山色盡如赭，有道人云此是丹砂伏其下。烟雲光潤若洗濯，澗谷玲瓏如刻畫。我聞神仙草藥不在凡土生，是中當有靈苗異卉之根莖。果然人言所出山芋爲第一，西南諸郡有者皆虛名。就中唐福衆稱賞，肥實甘香天所養。有時岩頭倒垂三尺壯士臂，忽然洞口直舉一合仙人掌。土人入冬農事閑，千篝萬鍤來此山。可憐所鬻不甚貴，著價即售曾不慳。往年子瞻爲余說，言君所部之內此物尤奇絕。後復寄書勸我當餌之，滿紙親題華嶽先生訣。予因購之不惜錢，依方服餌將二年。其功神聖久乃覺，筋牢體溢支節堅。自問丹霄幾時上，早生兩翅教高颺。塵世如帤不可居，待看鴻濛對雲將。
李太尉 文同
昏雺翳紫極，橫霓勢光大。妖威集凶冀，忍穢實中頼。姦鋩日增剡，誰汝觸取害。驕根愈自固，所植利孱昧。容容彼群輔，竄伏皆鼠輩。側視况未敢，肯復形嘆慨。太尉漢中士，氣引八極外。岌然處大麓，天下聳風采。自開煮餠禍，賊意已莫快。移書瀝憤膽，語激益睚眥。罹冤卒用此，數與六九會。基茲被沈酷，燮免乃天貸。高忠揭萬古，宇宙莫能載。垂晶耀簡策，糞土視廣戒。歸來葬墝埆，祠冢茲儼在。宏垣敞深豁，巨木森晻曖。神靈皎如日，過者知再拜。同愚忝郡寄，公里曰境內。心期款舉像，所顧官有礙。精衷託明酌，舉手向東酹。
趙壹 文同
壹也本西縣，狀貌徒磊砢。其才固難得，行有所不可。世人詎能掩，而爾輒自我。既慾焉得剛，所守實未果。抵罪當至死，其中遂水火。一爲人所活，上賦何瑣瑣。爲文好譏駡，惡吻事掀簸。逢陟與規輩，次第滋爾禍。無成困鄉里，倔僵老愈叵。何煩遣相視，器識自幺麽。余因守漢中，作詩揭墓左。勸君莫學壹，學壹終坎軻。
張騫冢祠 文同
中梁山麓漢水濱，路側有墓高嶙峋。叢祠蓊蔚蔽野霧，榜曰博望侯之神。當年寶幣走絕域，此日鷄豚邀小民。君不見武帝甘心事遠略，靡壞財力由斯人。
駱谷 文同
高峰偃蹇雲崔嵬，層崖巨壑長峽開。龍蛇縱橫虎豹亂，古棧朽裂埋深苔。行人側足恐懼過，飛鳥斂翅哀鳴回。君不見德宗注意用姦慝，大駕從此蒼黄來。
慈濟院雙楠 文同
雙楠高聳綠氤氳，密葉長柯蔭四鄰。佛現寶幢經幾劫，天開雲帳待何人。護持必有諸賢聖，觸犯寧無惡鬼神。付囑寺僧常灑掃，莫令向下有纖塵。
觀音院怪松 文同
怪松屢見無如此，每度來觀說向僧。若遇風雷宜守護，恐生頭角便飛騰。秋聲遶殿隨齋磬，夜影侵廊對佛燈。韋偃畢宏今不在，欲求人畫有誰能。
江原張景通善頌堂 文同
庭前雲蓋碧巉岩，堂上先生雪滿髯。說藥客來聊下榻，謁齋僧去便垂簾。種時法好花難謝，買處錢多石易添。子舍光榮身壯健，只將香火事華嚴。
夏夕 文同
池館蕭然夜欲分，滿林蟲鳥寂無聞。風吹松子下如雨，月照荷花繁若雲。泉作小灘聲淅瀝，笋成新竹氣氤氳。清陰正覆吟詩石，更引高梧拂練裙。
寄宇文公南 文同
彭澤長謠便歸去，君辭曲水亦其徒。一官何藉五斗米，二子况皆千里駒。懶對俗人常答颯，厭聞時事但盧胡。從來綿竹多賢者，唯是楊雄識壯夫。
北禪龍井 文同
城北神龍去幾年，近日人言歸舊止。澄潭沈沈不可近，百步之外毛骨起。今年興元輒愆雨，衆懇問龍求滴水。香烟纔上雲滿空，一夜滂沱遍千里。
送潘司理秘校  其一 文同
已自多時賦式微，五峰佳景夢長飛。四年遠地爲官去，萬里高堂喜客歸。下馬便呈新授敕，開箱爭認舊縫衣。鄉人覓次來相賀，蒓菜鱸魚正軟肥。
送潘司理秘校  其二 文同
曲棧繞斜谷，鈎欄天際分。吟鞭摇嶺月，倦枕拂溪雲。好景不關俗，新詩皆屬君。西南有歸客，一一幸相聞。
收復河湟故地 文同
啞兒峽西山已塵，馱金輦帛無斷群。河湟故疆盡收復，解辮厥角歸如雲。堂中玉带賜丞相，隴外金節酬將軍。唐兵萬里若日月，請作古今人未聞。
自斜谷第一堰泝舟上觀石門兩岸奇峰最爲佳絕 文同
北風吹雲落寒水，逆波刺船行五里。層巒夾空抱叢石，萬劍側脊翠烟起。草木枝葉自殊別，禽蟲羽毛亦奇詭。安得鷄冠數棱田，便可誅茅此居止。
宿斗山奉真宮 文同
山形如斗勢坡陀，魁枕杓携萬尺高。近世無人知火棗，當年有客得蟠桃。靈蟾尚隠凝瓊髓，神鶴常歸墮玉毛。一夜杉松響天籟，滿空疑是奏雲璈。
晴望漢川 文同
城頭看雨霽，天地若新浴。晚容變雲霞，秋意著草木。四時易遷改，萬事苦迫促。舊山何日歸，三徑有松菊。
清景堂 文同
公外捐塵慮，閑中見物情。蕉花紅炬密，竹節粉環輕。燕泊簾鈎語，蜂尋筆架鳴。靜能知此趣，吃吃笑勞生。
梁山大雪 文同
嚴風吹屋鳴，向曉尤凜冽。應從北山上，一夜吹猛雪。幽人不能飲，身體冷如鐵。空向龍具中，苦吟聲不絕。
寄夏文州左藏佾  其一 文同
翩翩貴公子，佳譽本能文。大第辭京輦，高旌擁塞雲。勸農唐刺史，養士漢將軍。莫刻和戎誓，朝廷立功勳。
寄夏文州左藏佾  其二 文同
寄語文州守，謀邊想甚勞。封疆通鳥鼠，種落雜猿猱。甲馬廉頗少，詩書郄縠高。當須辦乃事，不用耻弓刀。
狗溪迎湫祈雨輒應 文同
夏雨渴久矣，秋苗憂槁然。至誠通祝版，靈貺逐香烟。桐祓應無訟，囷倉定有年。曹公三大堰，一夜滿民田。
晚興 文同
衆吏晚已散，西園常訪尋。覆棋苔閣靜，行藥草橋深。草色晴承屐，松陰密灑襟。山蚿欲重賦，倚竹聽清音。
嘉川道中寄周正孺 文同
草木春深後，山川雨過時。清佳常滿目，衰倦敢忘詩。好尚舊若此，飄零今比誰。爭如畫堂上，日日聽新詞。
還李中舍奉使集 文同
奉使道中詩百首，古人遺落盡冥搜。自憐吳蜀佳山水，一夜燈前得遍遊。
雪後寄景孺提刑 文同
雲陰低重雪花繁，夾道歡謠引使軒。何處郵亭鍊佳句，綵毫揮罷索清樽。
寄永興吳龍圖給事  其一 文同
高舂鈴下索焚香，鏤管紋箋發綵章。應在後園凉榭裏，玄霜仙帽紫霓裳。
寄永興吳龍圖給事  其二 文同
見山樓迥倚晴虛，看展終南百幅圖。聞說二林尤勝絕，想公高興在香爐。
寄永興吳龍圖給事  其三 文同
土風豪盛古長安，誰謂元侯卧治難。使客不來公事少，一床蘄簟石林寒。
不飲自嘲 文同
能詩何水曹，眼不識杯鐺。而我豈解吟，亦得不飲名。持此以立世，可笑實浪生。
寄紀禪師 文同
自笑塵中游宦客，長輸林下坐禪僧。水田百畝一區宅，歸老城南何日能。
中梁山寺  其一 文同
臺殿晻曖山嶕嶢，雲霞鮮明天泬寥。側身下望厭塵世，安得羽翼凌九霄。
中梁山寺  其二 文同
烟巒彩翠霜林紅，層樓複閣雲霧中。襟懷太爽睡不得，一夜滿山鈴鐸風。
中梁山寺  其三 文同
群峰南北爭嵯峨，如瀉大壑翻衆波。愛之欲把入圖畫，世無好手將奈何。
中梁山寺  其四 文同
上方梯磴繞岩頭，誰就孤高更起樓。直望漢江三百里，一條如綫下洋州。
仙人  其一 文同
身著青羅緋衣裙，口誦白羽黑翮文。半空欲下復不下，回首翩然歸五雲。
仙人  其二 文同
頭梳三角髻，餘髪散垂腰。時伴秦樓女，月明吹紫簫。
山堂前庭有奇石數種其狀皆與物形相類在此久矣自余始名而詩之 鸚鵡石 文同
靜立身微聳，驚窺首略回。何人將至此，應自隴山來。
山堂前庭有奇石數種其狀皆與物形相類在此久矣自余始名而詩之 柘枝石 文同
紫蘚裝花帽，紅藤纏臂。㡚被誰留斷拍，長舞不教休。
山堂前庭有奇石數種其狀皆與物形相類在此久矣自余始名而詩之 狻猊石 文同
巨尾蟠深草，豐毛覆古苔。雕欄臨綺席，長欲上香臺。
山堂前庭有奇石數種其狀皆與物形相類在此久矣自余始名而詩之 崑崙石 文同
雨漬身如漆，苔侵面若藍。問時都不語，應是憶扶南。
山堂前庭有奇石數種其狀皆與物形相類在此久矣自余始名而詩之 羅剎石 文同
洗濯形容露，剜挑口眼通。試教常點檢，每夜定飛空。
山堂前庭有奇石數種其狀皆與物形相類在此久矣自余始名而詩之 珊瑚石 文同
海底初生處，扶疏苦未全。幾時隨鐵網，流落漢江邊。
病眼 文同
病眼每至午，其視何𥉂𥉂。安得張中書，就欲求古方。
吾友務深有嘆琴之什運使子駿答之佳章務深亦使余繼作 文同
白水滿方湖，山中好秋色。逋翁促瑶軫，來坐湖水側。臨風起高調，此興浩無極。波靜戢游鱗，雲空矯飛翼。蕭條變林野，萬籟一以息。且莫緩商弦，令人涕橫臆。
子駿運使八咏堂 寶峰亭 文同
嘉陵抱江回，平衍出橫澨。中間築雄壘，獨據兩川會。行臺敞嚴府，磊砢北城外。潭潭走群楹，直上巒嶺背。危牆繚空闊，飛閣入茫昧。上有寶峰亭，仰見白雲內。岧嶢占孤絕，下與萬山對。層檐動寥廓，曲檻枕闤闠。主人從籃轝，晚興在公退。心掩萬象遠，目引八極大。鈎簾拂坐榻，隠几緩衣带。詩書抉關鍵，筆硯産珠貝。是時衆吏去，不敢呈計會。雖然彼郡邑，原本窮利害。自取金穀饒，無煩米鹽碎。此地寄清襟，歲書從屢最。
子駿運使八咏堂 桐軒 文同
晴影滿空壁，晨曦上清軒。庭下雙高桐，枝葉蔚以繁。種者意自遠，豈並群木論。謂可絙朱絲，中有雅韻存。成之在誰手，但爲培霜根。須知治世音，盡付於此孫。
子駿運使八咏堂 柏軒 文同
沈沈敞幽軒，聳聳列寒柏。清音納窗戶，爽氣逼枕席。主人重端勁，坐若對佳客。時復下撫摩，破蘚交履迹。此意乃如是，來者當愛惜。大厦須良材，相期早千尺。
子駿運使八咏堂 竹軒 文同
此景絕可愛，叢筠挺修竿。侵簾復映幌，翠影何檀欒。霜威忌晚秀，雨氣矜晴寒。每向極靜時，幽禽發清彈。自無車馬塵，飛來泊琅玕。宜遣老鈴下，日日申平安。
子駿運使八咏堂 巽堂 文同
華堂聳嚴臺，地勢側隨水。高臨巽宮上，其取名以是。峨峨寶峰頂，日影正辰巳。繚棧入雲林，詰屈如篆字。輕霏互虧蔽，亂樾紛間厠。賓來獲清歡，吏散生野思。靜見萬物本，一一齊於此。體道以行權，端居得深旨。
子駿運使八咏堂 山齋 文同
職事凡少休，餘復不經眼。幽齋設橫榻，盡日對層巘。遥懷寄浩蕩，靜想縈𡾰嵼。松雨潤書匳，竹風吹酒盞。榮名付傲兀，勝事入清簡。雖有舊林泉，何須嗟去晚。
子駿運使八咏堂 閑燕亭 文同
靜宇占幽深，是中何所有。軒窗極清潔，硯席羅左右。公餘每休此，俗客曾不受。六尺局脚床，解带就橫肘。掃除閑景物，健筆當大帚。敢問公許年，得詩凡幾首。
子駿運使八咏堂 會景亭 文同
誰茲敞高亭，磴道繞千蹋。江山接平遠，百里俱會合。人間最佳景，窗戶供遠納。烟雲互蔽虧，蟲鳥相應答。吟箋摘奇勝，畫筆寫紛雜。安得日從公，短屐手自蠟。
呈李堅甫中舍 文同
往年曾憶過長安，短紙書名詣門下。君時延我坐終日，灑掃東軒留看畫。橫圖巨軸不知數，但見匣中時一把。甲猶未竟乙復作，門類著番開滿架。使人嘆羨不能已，只恨有門歸隔夜。歸來兀坐想精絕，念此榮觀若爲謝。就中寒林兩大幅，此物世間誰敢價。倏然一別十五載，常向人前盛誇詫。因君奉使臨敝邑，見先問此餘不暇。君能爲我再講說，座上不容人俗話。如君所蓄更誰有，有亦未能無笑駡。况君累世盡清職，摹本敢來前弄詐。君今還省正擢用，異日須求作鄰舍。峨巾曳屨日相謁，更欲重煩開幾帊。待尋前輩用心處，款曲應須頻假借。每厨閱訖當便還，不敢奉欺言羽化。
采芡 文同
芡盤團團開碧輪，城東壕中如疊鱗。漢南父老舊不識，日日岸上多少人。駢頭鬅𩃭露秋熟，綠刺紅鍼割寒玉。提籠當筵破紫苞，老蚌一開珠一掬。吹臺北下凝祥池，圃田東邊僕射陂。如今兩處盡堙沒，異日此地名應馳。物貴新成味尤美，可惜飄零還入水。料得明年轉更多，一匝清波流萬子。
峰鐵峽 文同
東風吹空力何短，三月隴山全未暖。文法姦酋引騎兵，飛隨銀鶻弓刀滿。霜矛雪甲寒如水，候卒何由知首尾。君不見峰鐵峽頭雲色死，一過蕭然五十里。
周思道如詔亭 文同
繁上先生教子時，義方題榜貼亭楣。當年此地開師席，今日其言入制詞。鄉里共傳爲盛事，鬼神相助使前知。後人若續成都記，第一詳書不可遺。
陵井喻氏歲寒山居 文同
蕨平處士居山日，手種青松一萬根。歲月漸深枝盡偃，雪霜雖厚葉仍繁。本營勝概逃軒冕，更結清風遺子孫。寄語後人須愛護，莫教空有令名存。
提刑司勳示及瞑禽圖作詩詠之 文同
朱華盛發穿疏竹，寒枿齊枯遍野磯。大雪蔽天方亂下，衆禽爭地各相依。非公好事誰能得，此畫如今自已稀。試待晴明挂軒壁，定開群眼一時飛。
北齋雨後 文同
小庭幽圃絕清佳，愛此常教放吏衙。雨後雙禽來占竹，秋深一蝶下尋花。喚人掃壁開吳畫，留客臨軒試越茶。野興漸多公事少，宛如當日在山家。
北城樓上 文同
滿目望不極，城樓當最高。地形連楚闊，山勢入秦豪。平外斜通駱，深中遠認褒。圖經何壯觀，故事有蕭曹。
晴登北城 文同
積雨已逾月，久妨於此行。雲山勞夢想，風日幸晴明。常愛往來處，盡皆苔蘚生。一壕新草木，强半不知名。
寒食書事感懷 文同
寥寥官舍靜於僧，雖有園亭亦倦登。桃杏花陰流似水，圖書滋味冷如冰。坐觀棨戟慚無狀，歸掃松楸恨未能。得報君恩便休去，虞卿前日本擔簦。
送李堅甫中舍奉使還闕 文同
曾歌出塞愁，又遣使西州。去國星辰動，還家歲月流。褒斜新路晚，鄠杜故園秋。歸對延和殿，從容問講求。
漢中城樓  其一 文同
解带緩幽憂，登城復上樓。斷烟橫沔水，孤鶩入洋州。浩蕩成遥望，凄凉起暮愁。山中自有桂，何事此淹留。
漢中城樓  其二 文同
蘚徑踏層斑，高林古木間。雁隨平楚遠，雲共太虛閑。晚靄昏斜谷，晴陽露斗山。將身就清曠，名路爾何顔。
凝雲榭晚興 文同
晚策倚危榭，群峰天際橫。雲陰下斜谷，雨勢落褒城。遠渡孤烟起，前村夕照明。遥懷寄新月，又見一棱生。
山堂偶書 文同
幾日無公事，山堂興頗清。和詩防積壓，丸藥趁晴明。斸石新棱出，澆蔬晚甲生。此皆忙外得，低首笑塵纓。
清閣 文同
治庭區紜紛，齋閣簡應接。身閑憙枕簟，慮靜厭圖牒。孤芳媚深叢，幽哢出密葉。物理茲領會，真境知可躡。
靜庵 文同
問此初誰築，經營羨爾能。依深還巨木，就蔭覆高藤。坐與境同寂，來無人可憎。一床黄卧具，茂灌本如僧。
忘憂堂 文同
磴道循城近，垣牆占地幽。軒窗誰指畫，硯席我優游。不許簿書到，恐爲圖史羞。此心元自適，何處欲忘憂。
夏日官舍 文同
省事公多暇，虛心景更長。捨書無可樂，就枕不能忘。短葛沾肌薄，寒泉沃肺凉。何當逢靖節，相與話羲皇。
寄成都趙資政 文同
纔承寵詔聯公鼎，便謁除書別帝閽。萬口一詞歌盛德，四年三度福遐藩。已爲魁壘無雙士，更入摩訶不二門。應笑臨邛病痟客，最先參見在江原。
晴步西園 文同
急雨正新霽，林端明晚霞。松亭臨曠絕，竹徑入欹斜。花落留深草，泉生上淺沙。稚圭貧亦樂，一部奏池蛙。
金影軒 文同
開軒俯清溪，正在修篁內。霜筠抱冰節，爽氣常四會。主人厭俗客，日與此君對。月上寒影來，滿襟摇瑣碎。
忽憶故園修竹因作此詩 文同
故園修竹遶東溪，占水侵沙一萬枝。我走宦途休未得，此君應是怪歸遲。
寄景孺提刑時按武興 文同
夾欄虛棧武興西，使騎翩翩晚夕馳。想過飛仙須下馬，此中佳景入吟詩。
子駿遊沙溪洞 文同
聞有沙溪洞，公將柅使輪。還如探禹穴，應見避秦人。石繖形容古，琳房氣象春。若逢丹輦客，問取虎文巾。
送郭榮叔秀才應武舉 文同
愛君才辯吐如傾，圓直橫斜善講兵。休弄向時閑筆硯，破蠻征虜是功名。
乞畫雁寄涇州毌使君 文同
寒影亂翻秦嶺月，晚行高處隴山雲。回中有客能傳雁，異日從公乞一群。
興元府園亭雜咏 甚美堂 文同
潭潭棟宇盛，窅窅軒窗闢。高深與地稱，可大張宴席。府事如少休，茲焉會佳客。
興元府園亭雜咏 武陵軒 文同
水從前岩來，轉入後溪去。中間載酒下，各到客前住。醉後皆怳然，再來無覓處。
興元府園亭雜咏 綠景亭 文同
竹間有幽亭，所宜惟暑飲。層陰隔炎日，四坐障綠錦。過午不可留，單絺覺微凜。
興元府園亭雜咏 激湍亭 文同
高輪轉深淵，下瀉石蟾口。臨之設軒檻，清絕更無有。愛此山中來，應須坐良久。
興元府園亭雜咏 凝雲榭 文同
朝雲南山吐，暮雲北山翕。來往高榭中，留者頗堆積。坐客如久之，去須襟袖濕。
興元府園亭雜咏 照筠壇 文同
積土削爲壇，險然在深竹。中惟一詩石，獨坐擁寒玉。勿謂人少知，此境不容俗。
興元府園亭雜咏 桂石堂 文同
嘗聞陽朔山，萬尺從地起。孤峰立庭下，此石無乃似。愛爾常獨來，一日須三四。
興元府園亭雜咏 四照亭 文同
巒嶺附梁山，汀洲隨漢水。秋容上屏障，左右二百里。此景誰能論，殘霞獨憑几。
興元府園亭雜咏 垂蘿徑 文同
長蘿託高株，晻曖蔽烟霧。垂蔓已百尺，更引欲何處。願少放餘條，恐傷君所附。
興元府園亭雜咏 盤雲塢 文同
幾曲上層城，盤盤次文石。愛之有佳趣，不倦紆晚策。禽蟲應見疑，日遇此狂客。
興元府園亭雜咏 北軒 文同
天上之貴神，所居皆在北。有軒正相望，慢恐取陰劾。余常過則趨，不敢茲少息。
興元府園亭雜咏 棋軒 文同
北城云最高，上復有喬木。垂蘿密如帳，中乃營小屋。時引方外人，百憂銷一局。
興元府園亭雜咏 山堂 文同
何以山名堂，層石作崖巘。余本岩穴士，每往不欲返。公吏呈俗書，還來愧冠冕。
興元府園亭雜咏 靜庵 文同
知動以爲幻，既知即非靜。名庵以靜者，無乃自起爭。爲語庵中人，勿以靜爲病。
將赴洋州書東谷舊隠 文同
晚客無一來，獨步入東谷。園林已成就，此景頗不俗。落落岩畔松，修修澗邊竹。爽氣逼襟袖，清如新出浴。寒泉激亂石，磊磊漱瓊玉。荒溪漬餘潤，滿地苔蘚綠。珍禽靜相倚，毛羽華且縟。高下相和鳴，不去若馴伏。幽花雜紅紫，點滴亂盈目。坐久微風來，時聞散餘馥。往年讀書處，宛爾舊茅屋。雖然小破壞，修整可數木。開門拂軒窗，無限起蝙蝠。縱橫列蟲網，不免自掃撲。壁間細書字，多是親寫錄。當時苦謀身，如此用意毒。于今三十年，才抵羊脾熟。一從入仕路，行步每踖踧。所畏惟簡書，其甘者藜菽。中間何大幸，致身在天祿。無狀陪俊游，俯首常自恧。連章乞外補，得郡悉鄉曲。雖名二千石，敢自辭碌碌。朝廷設新法，布作天下福。或慮多垢玩，訓戒稍嚴肅。刺史當是時，能不爲驅督。行之以中道，勉副議者欲。刻薄素所憎，忍復用刑獄。進身豈不願，實懼有陰戮。昨從漢中歸，于此度炎燠。親朋日相會，分義愈敦篤。便欲從之游，投簪解朝服。退自數年計，伏臘殊未足。還當武康去，就養若鷄鶩。貧雖士之常，于我何迫蹙。簞瓢若自具，尚可繼前躅。奈何食口衆，不比回也獨。東方千餘騎，導從催我速。行復登長途，貌展心甚縮。淵明豈俗士，幸此有松菊。
崔覲詩 文同
崔覲者高士，梁州城固人。讀書不求官，但與耕稼親。夫婦既已老，左右無子孫。一日召奴婢，盡以田宅均。俾之各爲業，不用來相聞。遂去隠南山，雜迹麋鹿群。約曰或過汝，所給爲我陳。有時携其妻，來至諸人門。乃與具酒食，嘯詠相歡欣。山南鄭餘慶，辟之爲參軍。見趣使就職，漫不知吏文。已復許謝事，但謂長者云。補闕王直方，本覲之比鄰。文宗時上書，召見蒙咨詢。薦覲有高行，用可追至淳。詔授起居郎，褒斜走蒲輪。辭疾不肯至，高風概秋旻。我昨過其縣，裴回想芳塵。訪問諸故老，寂無祠與墳。斯人久不競，薄夫何由敦。此縣漢唐時，諸公揚清芬。刻詩子堅廟，來者期不泯。
寄題閬州開元寺澤師竹軒 文同
澤師種竹三十年，竹成滿院生綠烟。蒼龍子孫太繁盛，分領眷屬來渭川。藏風蓄雨蔭殿壁，不敢輒近寒森然。香飛常入佛座上，葉落不到經窗前。芟除掃掠凈如洗，欄外不許行狂鞭。澤師瘦健如老鶴，壞衲幾尺披左肩。手持數珠讀梵筴，狀貌兀若塑與鎸。朝旋暮繞在其下，不肯出院求齋錢。古人亦有愛竹者，豈得似師心意專。我亦平生苦如此，兼解略把筆墨傳。逢師正謂同所好，但恨尚有區中緣。何時相對月明下，坐徹清影談幽禪。
寄題密州蘇學士快哉亭太史云此城之西北送客處也 文同
出城送客客未來，主人到此先徘徊。地臨濰水極清曠，每爲送客雙眼開。客來既坐歌管作，紅袖勸酒無停杯。主人自醒客已醉，門外落日驪駒催。揖客上馬退岸幘，未忍便擁千騎回。滿襟高興屬軒檻，野闊風長真快哉。
獨遊 文同
孤亭入陰森，竹徑北松塢。高林動清吹，猶滴前夕雨。解衣此危坐，左右一不許。性本不奈雜，况復茲寡侶。孤懷託寥曠，世慮絕參伍。幽花爲誰笑，獨鳥只自語。身閑得天全，一息了萬古。忽往而忽來，其誰知踽踽。
夏日湖亭試筆 文同
亭臺清凉水竹凈，愛此來避蚊與蠅。蓮花窺人類楚女，野鳥彈舌如胡僧。旋來開卷坐松蔭，却把釣竿沿石棱。二年何幸爾足樂，慚報上恩無所能。
楊山人草堂 文同
九隴山人文父後，心閑身健兩誰如。玉函經外傳奇訣，畫戟門前創隠居。入鼎靈丹黄似橘，隔牆凡境臭如帤。何時再到高柟下，倚遍清陰聽道書。
詠鳬 文同
雙雙紋羽弄清漪，全得天真似爾稀。萬頃滄波供口腹，一梁寒日曬毛衣。雨歸別島嘔唲語，風度前灘翕呷飛。好向中流最深處，等閑休要上漁磯。
弄珠亭春望 文同
岸柳舞毿毿，春醲物象酣。烟雲分極浦，舟楫聚回潭。上水魚千萬，眠沙雁兩三。遥懷無可奈，長是寄城南。
新晴望北山 文同
西風吹北山，晚日曬新雨。嵐光發岩岫，草木紛可數。翠壁倚萬丈，白雲橫一縷。待訪餐霞人，斯游欲誰與。
城南江館 文同
漢江之北涯，軒宇頗高爽。西南正空闊，時此託遐想。誰家有竹石，更可悅新賞。待學袁愍孫，乘興欲直往。
屬疾梧軒 文同
高梧覆新葉，滿院發華滋。白日一何永，清陰閑自移。暖蟲垂到地，晴鳥語多時。病肘倚枯几，泊然忘所思。
北園避熱 文同
繚繞度回塘，紆餘轉短牆。引筇聊散誕，入竹得清凉。正午禽蟲凈，初晴果木香。移床就高處，更欲解衣裳。
施公潭 文同
盤巖復轉溪，磴道入雲微。斷巘雙屏立，垂泉一劍飛。浮空交彩翠，濺遠亂珠璣。啼穴饑鼯出，翹灘宿鷺歸。寒光清徹骨，晚氣潤沾衣。東谷牛羊下，摇鞭去夕暉。
罷郡 文同
自問爾何事，端然信方策。本是鉏犁人，强爲簪組客。何嘗補萬分，徒自勞七尺。還如裴昭明，罷郡歸無宅。
送文鑄師游襄陽鹿門 文同
師今鹿門去，正此冒炎曦。野店乞晨饌，亂山吟古詩。問程行幾日，覽景立多時。我有懷賢意，憑看墮淚碑。
夏日南園 文同
陰陰喬木下，翠影若雲浮。滿地紫桑椹，數枝黄栗留。迎風湖上去，避日竹間遊。定作今宵雨，繞牆啼曉鳩。
北樓晚晴望秦嶺 文同
秦嶺巉巉列萬峰，晚嵐渾欲滴晴空。如何學得崔重易，吟嘯終南明月中。
柳枝 文同
牆宇周回院落深，日光風色凈陰陰。柔條一似孫荆玉，帖地反腰銜寶簪。
送王存之 文同
野水冰生薄似綿，短亭梅發大於錢。想君歸到江陽日，欲話今時已去年。
放言 文同
裨海之外既爾知，自問何苦安喧卑。胡不往見蒙轂士，看卷龜殻食蛤蜊。
寄褒城宰 文同
灧灧清波瀉石門，茂林高巘夾烟昏。何當畫舫載明月，共醉江心白玉盆。
篔簹 贈竹 文同
我昔初來見爾時，禿稍攣葉病褵褷。遮根護笋今成立，好在清風十萬枝。
篔簹 竹答 文同
我實仙陂百世孫，二年生長感君恩。近聞官滿將歸去，更望臨時莫洗園。
守居園池雜題 湖橋 文同
飛橋架橫湖，偃若長虹卧。自問一日中，往來凡幾過。
守居園池雜題 橫湖 文同
長湖直東西，漾漾承守寢。一望見荷花，天機織雲錦。
守居園池雜題 書軒 文同
清泉繞庭除，綠篠映軒檻。坐此何可爲，惟宜弄鉛槧。
守居園池雜題 冰池 文同
日暮池已冰，翩翩下鳬鶩。不怕池中寒，便於冰上宿。
守居園池雜題 竹塢 文同
文石間蒼苔，相引入深塢。莫撼青琅玕，無時露如雨。
守居園池雜題 菡萏軒 文同
朝陽媚秋漪，菡萏隔深竹。誰開翠錦障，無限點銀燭。
守居園池雜題 荼蘼洞 文同
柔條綴繁英，擁架若深洞。是處欲清香，憑風爲持送。
守居園池雜題 篔簹谷 文同
千輿翠羽蓋，萬錡綠沈槍。定有葛陂種，不知何處藏。
守居園池雜題 金橙徑 文同
金橙實佳果，不爲土人重。上苑聞未多，誰能爲移種。
守居園池雜題 荻浦 文同
枯荻饒霜風，暮寒聲索索。無限有微禽，捉之宿如客。
守居園池雜題 蓼嶼 文同
孤嶼紅蓼深，清波照寒影。時有雙鷺鷥，飛來作佳景。
守居園池雜題 望雲樓 文同
巴山樓之東，秦嶺樓之北。樓上捲簾時，滿樓雲一色。